
ll H alina at sambahin natin 
ang Panginoon! Ang la- 
hat ay nabubuhay para sa kanya!” 


Ito ang mga kataga na 
matatagpuan natin sa pa- 
simula ng Office of the Dead 
sa aklat-dasalang The Liturgy 
of the Hours, ang opisyal na 
panalangin ng Simbahan. 
Ang mga katagang ito rin ang 
bumubuo ng buod ng ating 
mga pagbasa sa ika-14 na 
Linggo sa Karaniwang Panahon. 


Ayon kay Romano Guardini 
(1885-1968), isang kilalang 
teologo at manunulat, ang mga 
katagang ito ay pagkilala na ang 
lahat ng nilalang ay umiiral para 
sa Diyos. Walang sinuman ang 
maaaring mabuhay na hiwalay 
sa Diyos. Nilikha ng Diyos lahat 
ng nilalang hindi lamang upang 
mabuhay kundi para magtamasa 
ng buhay na ganap kaisa ng Diyos. 

Ito ang pananaw na inihayag 
ni San Pablo Apostol sa mga 
taga-Roma nang itagubilin 
niya: “Kung namumuhay kayo 


Tayo'y Nabubuhay para sa Diyos 


sa laman, ngunit pinapatay 
ninyo sa pamamagitan ng 
Espiritu Santo ang mga gawa 
ng laman, mabubuhay kayo” 
(8:13). Hinihikayat tayo ni 
San Pablo na ituon ang ating 
mga sarili sa mga makalan- 
git na katotohanan, sa tunay 
na pinagmumulan at dahilan 
ng ating pag-iral: ang Diyos. 

Kung kaya, ang pagkaka- 
tawang-tao at pagdating ng 
Anak ng Diyos dito sa daigdig 
ay tunay na may kabuluhan. 
Pinatutunayan sa atin ni He- 
sukristo na siya ang tunay na 
Tagapagpahayag ng Ama, na sa 
pamamagitan niya, makakamit 
natin ang kaganapan ng buhay 
kapiling ang Diyos. Ipinapakita 
sa atin ni Kristo na makakamit 
natin ang lahat ng ito kung su- 
sundin natin ang kanyang mga 
halimbawa. “Pasanin ninyo ang 
aking pamatok, at mag-aral kayo 
sa akin, ako'y maamo at maba- 
bang-loob, at makasusumpong 
kayo ng kapahingahan para sa 
inyong kaluluwa” (Mt 11:29). 


Ayon sa mga dalubhasa 
ng Banal na Kasulatan, ang 
“pamatok” ay sumasagisag sa 
mga bagay na nagdidikta at 
humuhubog sa buhay ng tao. 
Ang tagubilin ni Hesus, “pasanin 
ninyo ang aking pamatok,” ay 
paanyaya sa atin na hayaan 
din nating mahubog tayo ayon 
sa kalooban ng Ama, tulad ng 
pagsunod ni Kristo sa Ama. 
Kay Hesus, ang personal na 
patotoo ng Diyos, patuloy nating 
matututunan kung paano tunay 
na mabuhay nang ganap: ang 
umibig sa Diyos at sa kapwa. 


Ang tunay na diwa ng 
pagiging isang alagad ay 
hindi lamang nakasalalay sa 
pagpapasailalim ng sarili sa 
isang guro at pakikiisa sa mga 
prinsipyo at pananaw nito. 
Higit sa lahat, ang pagiging 
isang alagad ay nakasalalay sa 
pagbibigay ng sarili---ng buong 
buhay- para sa Diyos. Tayo 
ay nabubuhay hindi para sa 
ating sarili, tayo ay nabubuhay 
upang magbigay-puri sa Diyos. 


PASIMULA 


Antipona sa Pagpasok 
(Sim 48:9-10) 
(Basahin kung walang pambungad na awit.) 


Sa iyong templo, Poong D'yos, 
aming isinasaloob ang 'yong 
pag-ibig na lubos. Papuri ng 
sansinukob sa malasakit mong 
taos. 


Pagbati 


(Gawin dito ang tanda ng krus.) 


P-. Ang pagpapala ng ating 
Panginoong Hesukristo, ang 
pag-ibig ng Diyos Ama, at ang 
pakikipagkaisa ng Espiritu Santo 
nawa'y sumainyong lahat. 
B--At sumaiyo rin. 


Paunang Salita 
(Maaaring basahin ito o isang katulad 
na pahayag.) 


P- Hindi lingid kay Hesus 
ang ating mga pagpapagal. 
Inaanyayahan niya tayong 
lumapit sa kanya. Siya ang ating 
Dakilang Gurong magmumulat 
sa atin sa katotohanang ang 
tunay na tagumpay ng buhay 
ay ang pagsunod sa kalooban 
ng Ama. Magpasalamat tayo kay 
Hesus gaya ng pagpapasalamat 
niya sa Amang patuloy 
niyang ipinakikilala sa atin sa 
Eukaristiya. 


Pagsisisi 


P- Mga kapatid, aminin natin 
ang ating mga kasalanan upang 
tayo'y maging marapat gumanap 
sa banal na pagdiriwang. 
(Tumahimik) 


B--Inaamin ko sa maka- 
pangyarihang Diyos, at sa inyo, 
mga kapatid, na lubha akong 
nagkasala (dadagok sa dibdib) sa isip, 
sa salita, at sa gawa, at sa aking 
pagkukulang. Kaya isinasamo 
ko sa Mahal na Birheng Maria, 
sa lahat ng mga anghel at mga 
banal at sa iyo, mga kapatid, na 
ako'y ipanalangin sa Panginoong 
ating Diyos. 


P. Kaawaan tayo ng makapang- 
yarihang Diyos, patawarin tayo 
sa ating mga kasalanan, at 
patnubayan tayo sa buhay na 
walang hanggan. 

B--Amen. 


P—Panginoon, kaawaan mo kami. 
B---Panginoon, kaawaan mo kami. 
P- Kristo, kaawaan mo kami. 
B--Kristo, kaawaan mo kami. 
P- Panginoon, kaawaan mo kami. 
B---Panginoon, kaawaan mo kami. 


Gloria 


Papuri sa Diyos sa kaitaasan at sa 
lupa'y kapayapaan sa mga taong 
kinalulugdan niya. Pinupuri ka 
namin, dinarangal ka namin, si- 
nasamba ka namin, ipinagbubu- 
nyi ka namin, pinasasalamatan 
ka namin dahil sa dakila mong 
angking kapurihan. Panginoong 
Diyos, Hari ng langit, Diyos 
Amang makapangyarihan sa 
lahat. Panginoong Hesukristo, 
Bugtong na Anak, Panginoong 
Diyos, Kordero ng Diyos, Anak 
ng Ama. Ikaw na nag-aalis ng 
mga kasalanan ng sanlibutan, 
maawa ka sa amin. Ikaw na 
nag-aalis ng mga kasalanan ng 
sanlibutan, tanggapin mo ang 
aming kahilingan. Ikaw na nalu- 
luklok sa kanan ng Ama, maawa 
ka sa amin. Sapagka't ikaw la- 
mang ang banal, ikaw lamang 
ang Panginoon, ikaw lamang, O 
Hesukristo, ang Kataas-taasan, 
kasama ng Espiritu Santo sa 
kadakilaan ng Diyos Ama. Amen. 


Panalanging Pambungad 


P. Manalangin tayo. (Tumahimik) 
Ama naming makapangyari- 
han, pakundangan sa pagpapa- 
kumbaba ng Anak mong 
masunurin ibinangon mo sa 
pagkadapa ang sangkatauhang 
masuwayin. Ipagkaloob mo sa 
amin ang banal na kagalakan 
upang kaming sinagip mo sa 
kaalipinan ay magkamit ng iyong 
ligayang walang katapusan sa 
pamamagitan ni Hesukristo 
kasama ng Espiritu Santo 
magpasawalang hanggan. 


B---Amen. 
PAGPAPAHAYAG NG | pa 


SALITA NG DIYOS 


Unang Pagbasa 
(Zac 9:9-10) (Umupo) 


Ayon kay Zacarias, darating 
ang Prinsipe ng Kapayapaan 
sa Jerusalem. Matutupad ito sa 


matagumpay na pagpasok ni 
Hesus sa Jerusalem bilang isang 
mapagkumbabang hari. 


Pagbasa mula sa aklat ni Propeta 
Zacarias 


ITO ang sinasabi ng Panginoon: 
“Sion, magalak ka at magdiwang! 
Umawit ka nang malakas, 
O Jerusalem! Pagkat ang 
hari mo ay dumarating na, 
mapagwagi at mapagtagumpay. 
Mapagpakumbaba siya at 
nakasakay sa isang bisirong 
asno. Ipaaalis niya ang mga 
karwahe sa Efraim, gayon din 
ang mga kabayong pandigma 
ng Jerusalem. Babaliin niya ang 
mga panudla ng mandirigma at 
paiiralin ang pagkakasundo ng 
lahat ng bansa, ang hangganan 
ng kaharian niya'y dagat 
magkabila, mula sa Eufrates 
hanggang dulo ng daigdig.” 


--Ang Salita ng Diyos. 
B--Salamat sa Diyos. 


Salmong Tugunan (Slm 144) 


T--Diyos ko at aking Hari, 
pupurihin kitang lagi. 

pu-pu-ri-hin kitang la- gi — 


1. Ang kadakilaan ng Diyos ko 
at Hari, aking ihahayag,/ di ko 
titigilan magpakailanman ang 
magpasalamat,/ aking pupurihi't 
pasasalamatan siya araw-araw,/ 
di ako titigil ng pasasalamat 
magpakailanman. (T) 


2. Ang Panginoong D'yos ay 
puspos ng pag-ibig at lipos 
ng habag,/ banayad magalit, 
ang pag-ibig niya'y hindi 
kumukupas./ Siya ay mabuti at 
kahit kanino'y hindi nagtatangi:/ 
sa kanyang nilikha, ang pagtingin 
niya ay mamamalagi. (T) 


3. Magpupuring lahat sa iyo, O 
Poon, ang iyong nilalang,/ lahat 


mong nilikha ay pupurihin ka't 
pasasalamatan./ Babanggitin 
nilang tunay na dakila ang 'yong 
kaharian,/ at ibabalitang tunay 
kang dakila't makapangyarihan. 
T) 


4. Di ka bibiguin sa mga pangako 
pagkat ang Diyos ay tapat,/ 
ang kanyang ginawa kahit ano 
ito ay mabuting lahat./ Siya'y 
tumutulong sa lahat ng tao na 
may suliranin:/ yaong inaapi'y 
inaalis niya sa pagkagupiling. (T) 


Ikalawang Pagbasa 
(Rom 8:9, 11-13) 


Pinalaya tayo ni Hesus mula sa 
kasalanan, at taglay natin ngayon 
ang kanyang Espiritu na ating 
lakas para lumaban sa tukso at 
mabuhay tayo sa diwa ng Diyos. 


Pagbasa mula sa sulat ni Apostol 
San Pablo sa mga taga-Roma 


MGA KAPATID: Hindi na kayo 
namumuhay ayon sa laman kundi 
ayon sa Espiritu, kung talagang 
nananahan sa inyo ang Espiritu 
ng Diyos. Kung ang Espiritu ni 
Kristo'y wala sa isang tao, hindi 
siya kay Kristo. Kung nananahan 
sa inyo ang Espiritu ng Diyos 
na siyang muling bumuhay 
kay Hesukristo, ang Diyos 
ding iyan ang magbibigay ng 
buhay sa inyong mga katawang 
mamamatay, sa pamamagitan ng 
kanyang Espiritung nananahan 
sa inyo. 

Mga kapatid, hindi na 
tayo alipin ng likas na hilig 
ng laman, kaya hindi na tayo 
dapat mamuhay ayon sa laman. 
Sapagkat mamamatay kayo kung 
namumuhay kayo sa laman 
ngunit kung pinapatay ninyo 
sa pamamagitan ng Espiritu 
Santo ang mga gawa ng laman, 
mabubuhay kayo. 


--Ang Salita ng Diyos. 
B--Salamat sa Diyos. 


Aleluya (Mt 11:25) (Tumayo) 
B--Aleluya! Aleluya! Papuri sa 
Diyos Ama pagkat ipinahayag 
n'ya Hari s'ya ng mga aba. 
Aleluya! Aleluya! 


Mabuting Balita (Mt 11:25-30) 


P--Ang Mabuting Balita ng 
Panginoon ayon kay San Mateo 
B--Papuri sa iyo, Panginoon. 


NOONG panahong iyo'y sinabi 
ni Hesus, “Pinasasalamatan kita, 
Ama, Panginoon ng langit at 
lupa, sapagkat inilihim mo ang 
mga bagay na ito sa marurunong 
at matatalino at inihayag sa may 
kaloobang tulad ng sa bata. 
Oo, Ama, sapagkat gayon ang 
ikinalulugod mo. 

Ibinigay sa akin ng aking 
Ama ang lahat ng bagay. Walang 
nakakikilala sa Anak kundi ang 
Ama, at walang nakakikilala sa 
Ama kundi ang Anak at yaong 
marapating pagpahayagan ng 
Anak. 

Lumapit kayo sa akin, 
kayong lahat na napapagal at 
nabibigatan sa inyong pasanin, 
at kayo'y pagpapahingahin 
ko. Pasanin ninyo ang aking 
pamatok, at mag-aral kayo sa 
akin; ako'y maamo at mababang- 
loob, at makasusumpong 
kayo ng kapahingahan para 
sa inyong kaluluwa. Sapagkat 
maginhawang dalhin ang 
aking pamatok, at magaan ang 
pasaning ibibigay ko sa inyo.” 


- Ang Mabuting Balita ng 
Panginoon. 

B- Pinupuri ka namin, 
Panginoong Hesukristo. 


Homiliya (Umupo) 


Pagpapahayag 
ng Pananampalataya (Tumayo) 


B--Sumasampalataya ako sa 
Diyos Amang makapangyarihan 
sa lahat, na may gawa ng langit 
at lupa. 
Sumasampalataya ako 
kay Hesukristo, iisang Anak 
ng Diyos, Panginoon nating 
lahat. Nagkatawang-tao siya 
lalang ng Espiritu Santo, 
ipinanganak ni Santa Mariang 
Birhen. Pinagpakasakit ni 
Poncio Pilato, ipinako sa 
krus, namatay, inilibing. 
Nanaog sa kinaroroonan 
ng mga yumao. Nang may 
ikatlong araw nabuhay na 
mag-uli. Umakyat sa langit. 
Naluluklok sa kanan ng Diyos 


Amang makapangyarihan 
sa lahat. Doon magmumulang 
paririto at huhukom sa nanga- 
bubuhay at nangamatay na tao. 

Sumasampalataya naman 
ako sa Diyos Espiritu Santo, sa 
banal na Simbahang Katolika, 
sa kasamahan ng mga banal, sa 
kapatawaran ng mga kasalanan, 
sa pagkabuhay na muli ng 
nangamatay na tao, at sa buhay 
na walang hanggan. Amen. 


Panalangin ng Bayan 


P- |nihahayag sa atin 
ng Panginoong Hesus na 
mahabagin at maawain ang 
Diyos Ama. Lumapit tayo sa 
kanya at manalangin nang buong 
pagtitiwala: 


T--Ama, dinggin mo ang aming 
panalangin. 


Ll- Ipagpatuloy nawa ng 
Simbahan, sa pamumuno 
ng Santo Papa, ang kanyang 
paninindigan para sa kapayapaan, 
katarungan, at pag-ibig--lalo na 
kung saan patuloy ang digmaan, 
panunupil, at hayagang pagkitil 
sa buhay ng tao at sangnilikha. 
Manalangin tayo: (T) 


L--Sikapin nawa ng mga pinuno 
ng aming bansa na ipalaganap 
ang kapayapaan at katarungan 
sa lipunan, at kalingain lahat ng 
mga mamamayan. Manalangin 
tayo: (T) 


L--Puspusin nawa ng Espiritu 
Santo ang sambayanang 
Kristiyano upang buong sigasig 
itong magpahayag ng Mabuting 
Balita. Manalangin tayo: (T) 


L--Nawa ang mga kapatid 
naming nakararanas ngayon 
ng paghihirap ay makatamasa ng 
kapanatagan sa ipinagdiriwang 
naming Eukaristiya ngayon. 
Manalangin tayo: (T) 


L--Makatagpo nawa ng kapa- 
hingahan kay Kristo ang mga 
inuusig at nabibigatan, ang 
mga matatandang maysakit at 
nalulumbay, mga pamilyang 
nahahati dulot ng kahirapan at “di 
pagkakaunawaan. Manalangin 
tayo: (T) 


L--Sa ilang sandali ng katahi- 
mikan, itaas natin sa Diyos ang 
ating pansariling kahilingan, 
gayundin ang iba pang mga 
pangangailangan ng ating 
pamayanan. (Tumahimik) Mana- 
langin tayo: (T) 


P. Ama naming mapagmahal, 
dinggin mo ang aming mga kahi- 
lingan. Hanguin mo kami sa 
pagkaligalig at di-pagkakauna- 
waan, at punuin mo nawa kami 
ng pananampalataya at katatagan 
ng loob sa ngalan ni Kristong 
aming Panginoon. 

B--Amen. 


PAGDIRIWANGNG © 
HULING HAPUNAN 


Paghahain ng Alay (Tumayo) 


mapagkakatiwalaang mangasiwa 
sa daigdig. Ikaw ngayo'y 
pinaglilingkuran sa pagganap 
sa pananagutan ng iyong 
pinagtitiwalaan sa pamamagitan 
ng Anak mong mahal. 

Kaya kaisa ng mga anghel 
na nagsisiawit ng papuri sa 
iyo nang walang humpay sa 
kalangitan, kami'y nagbubunyi 
sa iyong kadakilaan: 
B--Santo, Santo, Santo 
Panginoong Diyos ng mga 
hukbo! Napupuno ang langit 
at lupa ng kadakilaan mo! 
Osana sa kaitaasan! Pinagpala 
ang naparirito sa ngalan ng 


Panginoon! Osana sa kaitaasan! 
(Lumuhod) 


Pagbubunyi (Tumayo) 


P- Manalangin kayo... 
B--Tanggapin nawa ng Pangi- 
noon itong paghahain sa iyong 
mga kamay sa kapurihan niya 
at karangalan sa ating kapaki- 
nibangan at sa buong Samba- 
yanan niyang banal. 


Panalangin ukol sa mga Alay 


P. Ama naming Lumikha, ang 
paghahain namin sa iyong 
ngalan ay siya nawang sa 
ami'y dumalisay upang ito ay 
maging pagganap araw-araw 
ng aming paglipat sa buhay sa 
kalangitan sa pamamagitan ni 
Hesukristo kasama ng Espiritu 
Santo magpasawalang hanggan. 
B--Amen. 


Prepasyo (Karaniwan V) 


P--Sumainyo ang Panginoon. 
B--At sumaiyo rin. 
P- Itaas sa Diyos ang inyong 
puso at diwa. 
B- Itinaas na namin sa 
Panginoon. 
P--Pasalamatan natin ang Pangi- 
noong ating Diyos. 
B---Marapat na siya ay pasala- 
matan. 
P--Ama naming makapang- 
yarihan, tunay ngang marapat 
na ikaw ay aming pasalamatan. 
Ikaw ang lumikha sa tanan. 
Ikaw ang nagtakdang magkaroon 
ng gabi at araw, gayundin ng tag- 
init at tag-ulan. Ikaw ang humubog 
sa tao bilang iyong kawangis na 


B--Sa krus mo at pagkabuhay 
kami'y natubos mong tunay, 
Poong Hesus naming mahal, 
iligtas mo kaming tanan ngayon 
at magpakailanman. 


PAKIKINABANG 


Ama Namin 


B—Ama namin... 

P- Hinihiling naming... 

B- Sapagkat iyo ang kaharian at 
ang kapangyarihan at ang kapu- 
rihan magpakailanman! Amen. 


Pagbati ng Kapayapaan 


Paanyaya sa Pakikinabang 
(Lumuhod) 


P--Ito ang Kordero ng Diyos. Ito 
ang nag-aalis ng mga kasalanan 
ng sanlibutan. Mapalad ang mga 
inaanyayahan sa kanyang piging. 
B--Panginoon, hindi ako 
karapat-dapat na magpatuloy 
sa iyo ngunit sa isang salita mo 
lamang ay gagaling na ako. 


Antipona sa Pakikinabang 
(Sim 34:9) 


Lasapin ninyo at tikman ang 
sarap ng pagmamahal ng 
Panginoong Maykapal. Malaki 
ang kapalaran pag s'ya'y 
pinagtiwalaan. 


Panalangin Pagkapakinabang 
(Tumayo) 


P- Manalangin tayo. (Tumahimik) 


Ama naming mapagmahal, 
kaming iyong pinapakinabang 
ay loobin mong laging lumingon 
sa pinanggalingan ng tinanggap 
namin ngayon para pagsaluhan 
sa pamamagitan ni Hesukristo 
kasama ng Espiritu Santo 
magpasawalang hanggan. 
B--Amen. 


PAGTATAPOS 


P-- Sumainyo ang Panginoon. 
B--At sumaiyo rin. 


Pagbabasbas 


P—Magsiyuko kayo samanta- 
lang iginagawad ang pagpapala 
(Tumahimik) 

Ama naming mapagpala, 
basbasan mo ng iyong kabanalan 
ang iyong sambayanan upang 
matagpuan sa iyo ang kaligtasan 
mula sa kapahamakan at ang 
katuparan ng tanang inaasam 
na kabutihan sa pamamagitan 
ni Hesukristo kasama ng Espiritu 
Santo magpasawalang hanggan. 
B—Amen. 


P—Pagpalain nawa kayo ng 
makapangyarihang Diyos Ama 
at Anak (t) at Espiritu Santo. 
B—Amen. 


Pangwakas 


P—Tapos na ang Misa. Humayo 
kayo taglay ang Mabuting Balita 
sa inyong buhay. 

B--Salamat sa Diyos. 


BE A PAULINE 
PRIEST OR A 
BROTHER 


If you are a Grade 12 student, 
a college student, or a young 
professional, male, single, 
and interested to become a 
priest or a brother involved 


in the apostolate of social 
communication, we invite 
you to journey with us. 


Contact us: 

SSP VOCATION DIRECTOR 
(02) 8895-9701 
0962-046-5506 
0915-842-0546 


